钦定古今图书集成/明伦汇编/氏族典/第144卷 > 元晖
## 钦定古今图书集成/明伦汇编/氏族典/第144卷 > 元晖

按《隋书元晖传》：“晖字叔平，河南洛阳人也。祖琛，魏恒、
朔二州刺史。父翌，尚书左仆射。晖须眉如画，进止可
观，颇好学，涉猎书记。少得美名于京下，周太祖见而
礼之，命与诸子游处。弱冠，召补相府中兵参军，寻迁
武伯下大夫。于时突厥屡为寇患，朝廷将结和亲，令
晖使于突厥。晖说以利害，申国厚礼，可汗大悦，遣其”
名王随献方物。俄拜仪同三司、宾部下大夫。保定初，
大冢宰宇文护引为长史。使于齐，迁振威中大夫。武
帝之娉突厥后也，令晖致礼焉。加开府，转司宪大夫。
及平关东，使晖安集河北。封义宁子，邑四百户。高祖
总百揆，加上开府，进爵为公。开皇初，拜都官尚书，兼
领太仆。明年，转左武候将军，太仆卿如故。寻转兵部
尚书，监漕渠之役。未几，坐事免。顷之，拜魏州刺史，颇
有惠政。在任数年，以疾去职。岁馀，卒于京师，时年六
十。谥曰元。子肃嗣。

===元孝矩===按《隋书元孝矩传》，“孝矩，河南洛阳人也。祖修义，父子
均，并为魏尚书仆射。孝矩，西魏时袭爵始平县公，拜
南丰州刺史。周太祖为兄子晋公护娶孝矩妹为妻，
情好甚密。闵帝受禅，护总百揆。及护诛，坐徙蜀。数载，
征还京师，拜益州总管司马，转司宪大夫。高祖娶其
女为房陵王妃。及高祖为丞相，拜少冢宰，进位柱国”，
赐爵洵阳县公。时房陵王镇洛阳，及上受禅，立为皇
太子，令孝矩代镇。既而立其女为皇太子妃，亲礼弥
厚。俄拜寿州总管。时陈将任蛮奴等屡寇江北，复以
孝矩领行军总管，屯兵于江上。后数载，自以年老，筋
力渐衰，不堪军旅，上表乞骸骨。转泾州刺史。在州岁
馀，卒官，年五十九。谥曰简。子无竭嗣。